У Вікіпедыі ёсць артыкулы пра іншых асоб з прозвішчам Зінгман.

**Аляксандр Уладзіміравіч Зінгман** — беларускі бізнесмен. Ганаровы консул Зімбабвэ ў Беларусі (з 2019 года).

Беларускія апазіцыйныя СМІ называюць Зінгмана «кашальком Лукашэнкі» і адзначаюць, што ён удзельнічаў ў размеркаванні даходаў ад беларускага экспарта. Афрыканскія СМІ называюць Аляксандра Зінгмана галоўным бенефіцыярам зарэгістраванай у ААЭ кампаніі «Aftrade DMCC», якая займаецца пастаўкамі ў Афрыку беларускай тэхнікі (МАЗ, МТЗ, БелАЗ, Гомсельмаш, МЗКЦ). Паводле дакументаў з «Архіва Пандоры», Зінгман разам з сынам Віктара Шэймана валодае афшорнай кампаніяй (па 50% у кожнага), якая праз пасрэднікаў займаецца геалагічнай разведкай і здабычай золата ў Зімбабвэ.

Біяграфія
---------

У 1980-х разам з бацькамі эміграваў у ЗША, дзе бацька ўладкаваўся кампьютэрным спецыялістам. Імаверна, у 2000-х вярнуўся ў Беларусь.

У 2011 годзе працаваў камерцыйным дырэктарам па Усходняй Еўропе польскай аграрнай кампаніі «Кантрактус». У 2015 годзе суправаджаў дырэктара кампаніі «Кантрактус» Вітольда Карчэўскага падчас яго візіту ў Танзанію.

Менавіта Зінгман арганізаваў сустрэчу прэзідэнта Замбіі Эдгара Лунгу з Аляксандрам Міхеевым, генеральным дырэктарам «Расабаронэкспарта», расійскай дзяржаўнай кампаніі-экспарцёра зброі, па выніках якой у ліпені 2017 года Замбія закупіла ў Расіі пяць самалётаў Sukhoi.

У сакавіку 2018 года суправаджаў кіраўніка спраў Прэзідэнта Рэспублікі Беларусь Віктара Шэймана падчас яго візіта ў Харарэ, сталіцу Зімбабвэ.

У жніўні 2018 года Зінгман стаў героем скандальнага артыкула ў галоўнай дзяржаўнай газете «СБ. Беларусь сегодня» з-за таго, што ён, скупіўшы некалькі ўчасткаў зямлі ў Раўбічах каля Мінска, стварыў праблемы сваім суседзям, пабудаваўшы вялікі плот, які зацяняў іх участкі.

17 студзеня 2019 года падчас афіцыйнага візіта ў Рэспубліку Беларусь Прэзідэнта Рэспублікі Зімбабвэ Эмерсана Мнангагвы ў Мінску ў Прэзідэнт-Атэлі быў адкрыты офіс Ганаровага консульства Зімбабвэ ў Беларусі, які ўзначаліў Аляксандр Зінгман.

У верасні 2019 года ізноў суправаджаў кіраўніка спраў Прэзідэнта Рэспублікі Беларусь Віктара Шэймана падчас яго візіта ў Харарэ.

18 сакавіка 2021 года Зінгман быў арыштаваны паліцыяй Дэмакратычнай Рэспублікі Конга ў Лубумбашы пасля сустрэчы з былым прэзідэнтам Жазефам Кабілам. Раней Зінгман згадваўся ў паведамленнях СМІ ў сувязі са здзелкамі са зброяй у Замбіі і Зімбабвэ. Арэст Зінгмана, які мае двайное грамадзянства Беларусі і ЗША, прывёў да інтэнсіўнай дыпламатычнай дзейнасці: урады Аб’яднаных Арабскіх Эміратаў і Зімбабвэ аказвалі ціск на Конга для яго вызвалення.

Сям’я
-----

Жонка Лізавета Дзенісевіч працуе дырэктарам рэстарана «Фальконэ». Мае сына Дзяніса.

Зноскі
------

1. 1 2  Мнангагва і Дапкюнас адкрылі офіс Ганаровага консульства Зімбабвэ ў Мінску
2. ↑  В Конго задержан «кошелек» Лукашенко Зингман
3. ↑  Ближний круг Лукашенко. Кто в него входил и что им за это было
4. ↑  «Клуб реализаторов». Кто из белорусов помогает Лукашенко с экспортом (руск.)(недаступная спасылка).  Белорусы и рынок. Архівавана з першакрыніцы 16 чэрвеня 2022.
5. ↑  Задержан крупный поставщик белорусской техники в Африку. Не спасли ни Шейман, ни ОАЭ, ни Зимбабве (руск.)(недаступная спасылка).  TUT.BY (23 сакавіка 2021). Архівавана з першакрыніцы 23 сакавіка 2021.
6. ↑  «Pandora Papers»: Як сын Шэймана здабываў золата ў Афрыцы  (бел.).  Белсат (4 кастрычніка 2021). Архівавана з першакрыніцы 6 кастрычніка 2021. Праверана 6 кастрычніка 2021.
7. ↑  Набліжаны да Шэймана, спаборнічаў з Чыжом у Афрыцы, майстар схематозаў — факты пра арыштаванага ў Конга Аляксандра Зінгмана Архівавана 24 сакавіка 2021.
8. ↑  Россия: В Башкортостане организуют производство зерносушилок из польских комплектующих
9. 1 2 3 4  Частный самолет, Зингман и ОАЭ. Что остается за кадром отношений Беларуси и Зимбабве?
10. 1 2 3  Businessman with links to Belarus strongman Alexander Lukashenko was arrested by Congolese police in Lubumbashi on Wednesday after meeting with former president Joseph Kabila
11. ↑  Забор на участке стал камнем преткновения в соседских отношениях
12. ↑  Belarus Businessman With Alleged Ties To Strongman Held In DR Congo Архівавана 22 красавіка 2021.
13. ↑  Кто такой Александр Зингман, которого задержали в Конго?

Спасылкі
--------

* Дипломат или торговец оружием: чем известен задержанный в Республике Конго бизнесмен Александр Зингман
* Показываем, как выглядят владения задержанного бизнесмена Александра Зингмана под Минском Архівавана 26 сакавіка 2021.